amanoisuno/poetBack huggingface dataset:
偶書塔塢水中石 何夢桂 
白石兮磷磷，清泉兮泠泠。岸有蒲兮水有芹。敲竹筇兮金石聲，長嘯歌兮驚鬼神。世間豈無宦海之可航，仕路之可騁兮，不如此壑之安且平。魚自泳兮鳥自鳴，花自開兮木自榮。任我心兮流水，等世事兮浮萍。上下天地兮，吾併忘乎吾身。
和蛟峰先生熟睡吟 何夢桂 
幕蒼天，席大地，睡去不知人世事。覺來榻上總埃塵，口不能言睡中義。古今萬事晝夜同，萬八千年祇一寐。榮辱事，真夢裏，黄粱一枕邯鄲市。北窗謾說晉朝臣，周公不見吾衰矣。日高丈五閉柴門，不知身世華胥氏。不氈不被老希夷，山上白雲霞流水。得失事，真夢裏，鹿蕉翻覆終成戲。人言夜半息如雷，我縱行行還美睡。
和仙詩友鶴吟 何夢桂 
當年隻鶴揚州去，羽衣虹裳滅烟霧。千年華表不歸來，來時忘却邯鄲路。短篷月白起酸風，天陰鬼哭戰場空。黄昏欲望城西東，亂山青處白雲中。誰解歌離騷，我自斟酌酒。一醉醉百年，無夢到浙右。插我羽翼兩臂間，頂丹蛻盡毛骨凡。下天上天隨君去，不與人世同悲歡。星星有語說未已，夕陽西去東流水。一聲嘹唳入蒼冥，青塚纍纍呼不起。
鵑啼曲 何夢桂 
蠶叢鱉靈兩丘土，玉壘靈關一荒莽。杜鵑銜哀訴千古，萬里遊魂腥血污。冤聲無路叫天公，吻血洒地花爲紅。巴江東下流無極，目斷巴山歸不得。此身豈是無羽翰，天梯石棧雲漫漫。落花冉冉江城暮，年年客夢鄉關路。丈夫志氣笑沐猴，安知狐死還首丘。沛公擊筑歌湯沐，錢王錦衣衣林木。寄巢生子傍他誰，衆鳥雖憐祇自悲。哀號力盡飛不歸，老盡遺民城郭非。
贈地理錢季實 何夢桂 
神仙地理無多訣，未用尋龍先看峽。次看峽內有明堂，外峽內堂垣氣結。交結深時垣氣牢，交結淺時垣氣洩。回看遠障起星峰，認得星峰是祖宗。祖宗派下分嫡庶，庶是旁枝嫡正龍。足趾未曾登絕頂，如何辨認嫡庶蹤。庶是旁枝爲外從，嫡子必居堂奧中。此是大法論嫡庶，未是窮源尋極致。眼前大法既能明，更看嫡枝辨臧否。譬如人家有嫡兒，或賢或否不易知。賢者起家不肖敗，嫡枝還更有妍媸。到此須是牢著眼，切莫泥取嫡謂奇。龍到成形方結穴，若不成形總虛設。傾欹破碎縮腫粗，雜亂擺竄瘦死絕。凡屬此類不勞看，認得正龍成醜拙。認形既真穴亦真，真形真穴自天成。左右必有真纏護，真案真朝無異情。地真氣象自然別，山必綢繆水迴折。葱葱鬰鬰日回環，入眼精神俱煥發。設從流派問源頭，定是祖宗真骨血。雖然龍真穴自真，或隠或顯多誤人。正結人人能識得，不識偏頗閃側情。地有怪穴無怪局，認局方知穴法精。毫釐之繆隔千里，萬水千山差一指。橫斜直曲跬步間，撼動山川泣神鬼。一山入脈百山隨，尺寸高低認玄秘。穴真節節自相符，若不相符穴是虛。龍真穴假禍福異，誤殺世人徒信書。眼力不在書紙上，泥書空畫葫蘆樣。掃除萬卷總虛談，收入靈犀一點間。
山房約會於黄灘別後寄似 何夢桂 
玉堂佳人珮瓊英，月下乍見心眼明。貞心野雪壓不死，幽韻天風吹逾清。玉龍聲高夜漏下，綠衣舞短天雞鳴。歲寒一見苦易別，安得白頭敦弟兄。
和張按察秋山二首 賦杭州 何夢桂 
三百餘年卧甲兵，天低雨露此生成。萬家都會樓臺矗，千頃平湖舸艦輕。環珮玉堂人楚楚，靚妝珠箔女盈盈。回頭萬事俱塵土，惟有湖痕歲歲平。
和張按察秋山二首 賦孤山 何夢桂 
錢塘日夜水東流，回首孤山綠尚稠。千載老仙隨鶴去，百年此地少人遊。相逢柳色還青眼，說着梅花總白頭。身後閒名推不去，當年誤識薛杭州。
見田察使 何夢桂 
玉節星軺御史冠，邦人多少路旁觀。半空寒月千峰榭，一歃清泉七里灘。天地鳶魚春鼓舞，山林雞犬夜平安。好須借得長年住，截斷車輪挽珮珊。
贈馮樵隠琴棋 何夢桂 
紋楸漫滅㸑桐焦，贏得無何醉濁醪。別墅功隨淮上水，廣陵人化里中蒿。知音那似無絃好，當局何如不著高。尋取舊樵歸隠處，坐看塵世戲兒曹。
寄王南叟寓江鄉 何夢桂 
歌盡驪駒落日寒，相思無處問平安。客愁白髮三千丈，世路青泥百八盤。夜月梅花頻入夢，秋風菰米强加餐。高山如故絲絃在，懶向旁人取次彈。
挽勁軒鄭府理 何夢桂 
東林冠蓋舊耆英，百尺豐碑誌墓塋。經濟志高官職小，睦姻義重貨財輕。永平倉下遺紅粟，仁壽堂前有紫荆。夜半山舟誰負去，蓋棺猶是昔簪纓。
燈夕樂舞 何夢桂 
天碧星河欲下來，東風吹月上樓臺。玉梅雪柳千家閙，火樹銀花十里開。紫鳳笙繁聲曼衍，黄龍舞縵影徘徊。香車匝地紅塵軟，莫遣銅壺漏箭催。
餞竹所叔赴慶元征官和韻 何夢桂 
正好山中賦草堂，老龍誰喚起南陽。青衫華髮劍三尺，白犬丹雞酒一觴。塵世功名蕉下鹿，半生爵祿夢中羊。年來處處波濤險，莫趁風帆上海艎。
寄王提舉 何夢桂 
地到偏方苦雪霜，蒼生寒谷望春陽。一麾使節來天上，萬口行碑在路傍。里役莊成民弛擔，關征法簡旅行糧。祇今騎鶴揚州去，剩得新詩富錦囊。
答楊冰崖寄韻問注西銘 何夢桂 
勘破西銘識本真，添來注脚又重新。父天母地元同體，物與民胞總是春。放蕩異端黄老佛，紛爭戰國楚齊秦。要知俯仰皆無愧，請向聖賢求事親。
邑庠杏壇初成諸老倡和見寄因次韻 何夢桂 
雙杏壇前花自春，登壇宛見仲尼心。千年此樹幾寒暑，一綫生機無古今。西狩事非成反袂，緇林曲在尚鳴琴。閒花滿地乾坤老，三嘆遺風感慨深。
和宋英叟先塋建亭作 何夢桂 
誰表新阡瞰石關，要將孝義軌人寰。千年永宅歸元亮，百尺豐碑葬魯山。旌旐尚存青檟外，亭臺半在白雲間。兒孫自是驊騮種，早入君王十二閑。
和宋英叟二首  其一 何夢桂 
圯上編書未出奇，有來相問重相規。桑蓬自笑平生志，泡露誰能萬世基。閒去带鉏編露朮，醉來呼酒賦江蘺。青門待得瓜成熟，不似西山老伯夷。
和宋英叟二首  其二 何夢桂 
不堪血淚望長陵，回首松楸又幾春。荒壠牛眠何處是，古經狐首僞邪真。固知遷墓疑非禮，幸有周棺可芘身。若向防丘逢孔父，尚遺馬鬣詔今人。
徐仲修寄詩次韻 何夢桂 
一枕邯鄲午夢醒，好風吹信入軒櫺。溟摶六月鵬先化，胎孕千年鶴已靈。氣囿陰陽元有數，道超天地妙無形。何時共作緱山隠，滴露松蘿寫易經。
贈尹巽齋易數 何夢桂 
萬有滋荄隠混蒙，誰開玄竅洩神工。易經四聖羲周孔，數貫三天先後中。執筴不須談管輅，太玄休復問揚雄。只今風起從何入，知得風來是巽翁。
高縣丞不負堂詩 何夢桂 
閑丞八品一官卑，許贊男邦問便宜。議論是非晴雨異，刑囚出入重輕疑。案頭涉筆余心愧，松下哦詩官事隳。丞得君來真不負，祇應百姓與天知。
寄夾谷書隠  其一 何夢桂 
巔崖一落費攀躋，汲綆千尋重挈提。往事雪中鴻印迹，舊恩堂上燕銜泥。錢塘東去江濤遠，銀漢西流斗柄低。天地秋風黄葉老，年年春在故桃溪。
寄夾谷書隠  其二 何夢桂 
當年曾憶賦高唐，回首邯鄲事渺茫。黄閣故人千里月，青山老我半頭霜。交情脈脈園中柳，憂思悠悠陌上桑。吹斷參差天欲暮，薄言蘭芷寄衡湘。
九日偕府城諸貴人遊南山寺分韻和杜工部九日詩 何夢桂 
飯山吟瘦带圍寬，過得秋來一日歡。謾道高風憐破帽，還應衰髮戀南冠。黄花幾度今人老，藍水千年時夢寒。日暮歸來成醉倒，南山風雨不堪看。
有感寄唐月心 何夢桂 
日暮佳人雪滿簪，不堪重聽楚騷吟。游豚吹浪江風惡，穴蟻坯封山雨深。遯世敢談枰外著，濟時空抱夢中心。閒花滿地將軍老，莫向東風更鼓琴。
賀徐提管可大得子 何夢桂 
四十生兒得寧馨，試教啼看是真英。五文鳳自雲間落，一角麟從天上生。積善家應長孫子，讀書種定作公卿。他年大耋還推子，謾道同年我是兄。
餞何君元赴汾陽儒諭 何夢桂 
雪月堂前冷掾廳，况如此邑甚於冰。行移太白西邊次，去占高青最上層。氈冷不然官舍燭，俸凉自糴太倉升。詩書莫道同芻狗，尚見宮牆踐豆登。
上張察使老山  其一 何夢桂 
元是公侯孝友門，及今幾代見礽孫。便遺柱下持天憲，暫住都亭洗物冤。花影月邊吟子野，木從窗外訪南軒。漢庭羽翼須良計，誰是商山老綺園。
上張察使老山  其二 何夢桂 
玉節星軺浙水邊，好將疾苦問愚黔。十羊九牧鞭俱斃，一鼠羣鴞肉未饜。地處覆盆遮日月，天教持斧拯閭閻。吳山不逐行人老，留取勳名衆具瞻。
賡曾省齋舊題鳳翔空壁 何夢桂 
滄溟陵陸起黄埃，薦福碑驚半夜雷。玄鶴歸遲生墓草，白鷗飛盡上磯苔。寒泉辱井留脂水，黑土夷陵出燼灰。往事興亡渾一夢，高名千古黨碑魁。
寄田察使 何夢桂  长江
尊酒長亭憶別離，參差吹斷竟誰思。我懷知己慚鬷蔑，公喜逢人說項斯。一塢烟霞雙鬢老，數椽風雨二天私。錢塘日暮長江闊，薄擷芳馨結桂枝。
山居 何夢桂 
短短檐楹小小亭，先生家住綠楊陰。軒前樂意青山色，橋上行人流水心。半醉半醒時自舞，獨行獨坐更微吟。青鸞有約孤雲外，立盡闌干到夜深。
送李縣尹 何夢桂 
河陽桃李是誰栽，怕說春歸疊鼓催。正好鳴琴看錦水，俄驚飛誥下金臺。一堤烟柳離亭路，兩岸風花送客杯。百里桑麻正生意，爲言來者好栽培。
和方耜岩見寄 何夢桂 
世事興亡轉脚跟，長安處處戰場塵。種桃一去非秦世，採菊猶傳有晉人。已矣覆蕉成夢鹿，誰歟被髮趁騎麟。千年尚記遼東路，肯向城頭訪舊民。
感興 何夢桂 
剩得田園歸去來，江南兩度見黄梅。軒窗有侶餘松竹，牆壁無人半蘚苔。獨抱丹心徒自苦，相逢白首不須哀。人間萬事不可極，一夢蘧蘧心已灰。
贈邊縣尹  其一 何夢桂 
君家久富五經儲，更有兒孫讀祖書。事究麟經明亥豕，理窮羲易得筌魚。枳叢不是棲鸞處，花縣來觀展驥初。北道主人今有托，華山應得老騎馿。
贈邊縣尹  其二 何夢桂 
聲價中州第一流，雙鳬飛下錦溪頭。隠微去處求民瘼，潛伏中間破吏媮。暮雨烟村無吠犬，去年荒土有耕牛。晝簾餘暇渾無事，好去栽花待勝遊。
和勉齋侄二首  其一 何夢桂 
謾學狂吟試筆氈，慚無風度似僧虔。五車不作黄金屋，方寸猶存白玉田。萬事混茫隨夢境，一關玄牝透真筌。北窗人在羲皇上，占得清風一榻眠。
和勉齋侄二首  其二 何夢桂 
有鳥千年去不歸，歸來滄海劫塵飛。白楊北郭行人少，青草中原戰馬肥。喑噫陰陽成物累，浮游天地寄身微。老來盡棄人間事，猶占江頭白鷺磯。
觀禽鳥哺雛有感賦詩三首示諸子侄  其一 何夢桂 
父母人心物豈無，靜觀禽鳥見中孚。自來擇木心勞瘁，到得成巢口卒瘏。囝翅漸長郎罷短，仔身已壯阿㜷癯。人間恩義尚如此，幾個林中反哺烏。
觀禽鳥哺雛有感賦詩三首示諸子侄  其二 何夢桂 
考叔分羹我獨無，不如鳴鶴自相孚。世途跋涉牛先喘，仕路馳驅馬已瘏。弗逮子輿三釜養，空餘顔氏一簞癯。蓼莪詩廢遺軀在，愧死林中孝義烏。
觀禽鳥哺雛有感賦詩三首示諸子侄  其三 何夢桂 
萬事空花過眼無，到無言處自心孚。踐頭蘇爨芻何用，垂耳鹽車馬以瘏。野鶴不須驚客去，山雌一任笑人癯。他年史氏求遺稿，幸免臺中道噤烏。
和山房夾谷僉事韻二首  其一 何夢桂 
一家南北混車書，誰使斯民耳目塗。昔日簪纓今役戶，朝時絃誦暮征夫。邇來風雨無完屋，何處乾坤着腐儒。不意斯文天未喪，鳳凰來後見河圖。
和山房夾谷僉事韻二首  其二 何夢桂 
蒼生下土望天仙，乞得君恩易地然。繡斧聿來霄漢上，丹書先到浙江邊。學徒免隸夫征法，官品寧輸戶役錢。愧死支離疑效報，不妨鼓筴樂天年。
賀蛟峰先生入宅 何夢桂 
富貴朱門蓋里閭，先生斸石此山居。一區自足子雲宅，三徑何妨靖節廬。萬壑風雲生几席，四山花木入庭除。乾淳豈少高官爵，自是寒泉要著書。
和王石澗儒免韻 何夢桂 
鴞林何處聽遺音，三歎斯文試共論。梁木夢非千聖往，瓜丘烟斷六經存。悠悠滄海東流遠，耿耿中天北極尊。吾道未亡鄒魯在，肯教失脚落他門。
和方大山寄韻 何夢桂 
老去莊陵一釣竿，釣魚猶勝乞粗官。十年事業閒中過，千載功名死後看。往事危枰休下著，交情枯木獨知寒。相逢一笑雙蓬鬢，還倩何人斲鼻端。
賀中齋黄大卿得子 何夢桂 
聞說南山孕鳳雛，嶄然頭角見嶔㠌。月宮仙桂託根異，海島蟠桃生子遲。七秩高年堂上父，一生足事膝間兒。朱顔白髮方强壯，要看梧孫長碧枝。
唐昌地理王生求詩 何夢桂 
千古青囊破六丁，太原衣鉢在心經。天教文字留心印，世有兒孫振說鈴。跨斷九龍行地脈，踏翻八卦撼天星。靈犀一點無傳訣，莫向山頭泥鬼靈。
輓方宮使 何夢桂 
鼎湖弓墮賦歸來，地拆天分泰華頹。膝上二雛兵血燐，樓頭萬卷劫池灰。百年豪傑埋荒草，半世功名落大槐。身後有孫酹松柏，橋陵金粟暗蒼苔。
哭橋陵 何夢桂 
百年弓劍入橋陵，豈料三泉化劫塵。空有魚燈照荒土，忍將玉軸問遺民。蒼梧日落啼丹雀，金粟雲深卧石麟。寒食家家上丘冢，六宗盂飯屬何人。
和岳文二公西湖韻 何夢桂  西湖
昆明灰出海揚塵，老去英雄白髮新。宮闕崔嵬千里月，樓臺牢落十年春。血流杜宇悲遊子，夢斷梅花憶故人。立盡斷橋寒日薄，回頭何處望天津。
弔岳文二公二首  其一 何夢桂 
擬弔英雄酒一觴，二公肝膽一冰霜。金人未殄將軍死，宋事無成國士亡。湖上黄埃寒柏慘，沙場青血夜燐光。生芻一束新亭淚，千古興亡說未央。
弔岳文二公二首  其二 何夢桂 
如此光陰冉冉何，青萍失手意蹉跎。門前流水溪山在，簾外落花風雨多。百歲身名頭半雪，十年世事淚懸河。相逢莫問升沉事，且對尊前聽浩歌。
弔維揚瓊花 何夢桂 
隻鶴揚州問故家，一尊后土弔瓊花。人間驚破霓裳舞，天上徵回玉女車。死蘗記曾霑雨露，落英誓不污泥沙。後庭玉樹今誰主，猶得臺城葬麗華。
和文山先生 何夢桂 
坐對烟煤冷麝臍，一窗風雨懶幽棲。蠶叢國破鵑啼血，王謝堂空燕落泥。華表有時歸老鶴，桃都何處聽天雞。十年往事俱塵土，莫上揚州唱竹西。
丁亥清明和昭德侄孫韻 何夢桂 
風吹苦楝結輕寒，乾石青精屋半間。潑火雨收春樹綠，踏青人出畫簾閒。紅顔白髮悲歡事，舊日新年夢覺關。滿地落花啼鳥急，天涯游子幾時還。
和石庵洪府理金沙酴醾牡丹二首  其一 何夢桂 
金沙開遍牡丹忙，更簇酴醾上架芳。霞綺羅紈圍國色，玉堂金屋擁君王。妝成三月春光富，留得一年花事長。昨夜紫薇紅藥裏，詔君題品是誰香。
和石庵洪府理金沙酴醾牡丹二首  其二 何夢桂 
洛花欲放趁春忙，一架花添兩樣芳。倚檻白紅多侍女，臨軒黄紫是真王。只愁吳苑館娃老，無奈唐宮春恨長。說與天公須愛惜，莫教風雨委泥香。
再和張秋山杭州孤山二首  其一 何夢桂 
歌舞錢塘厭說兵，悠悠往事竟何成。錢鏐鐵箭千年在，伍子鴟夷一死輕。湖上園亭春代謝，江頭潮汐月虧盈。相逢白首休相問，見說宮門草樹平。
再和張秋山杭州孤山二首  其二 何夢桂 
處士橫橋野水流，先生家住暮雲稠。百年故國成塵夢，千古青山憶舊遊。林下客盟寒白鶴，梅邊詩稿問蒼頭。公來但掃墳前竹，莫載虛名入帝州。
和汪子雨問易 何夢桂 
玄白紛紛老子雲，那從覆瓿覓遺文。六爻本自畫前具，三極都從心上分。未許諸儒將見見，只應四聖自聞聞。浪談正墮負苓笑，况敢持芹更獻君。
寄和竹所叔攝慈溪稅官二首  其一 何夢桂 
莫向揚州唱竹西，枯桑海水自相知。籠中老鶴千年翅，冰下寒蠶五色絲。官小暫淹山谷駕，庭閒好和老坡詩。凌風更上丹山頂，應笑人間蟻垤卑。
寄和竹所叔攝慈溪稅官二首  其二 何夢桂 
半夜愚翁挾北山，頭銜休係舊時官。風雲失手劍光冷，霜雪滿頭衣带寬。歸去荒園三徑菊，相期晏歲九臯蘭。年年江上風濤惡，不上嚴陵七里灘。
和牛知事 何夢桂 
白首相逢歎暮年，楝花風後草連天。單車載月來林下，樽酒移春入座邊。野老爭持寒澗水，山靈盡掃暮庭烟。從君去後柴門閉，惟有閒雲繞屋椽。
招隠三首  其一 何夢桂 
昔年有約共投簪，回首紅塵白髮新。物外烟霞逢野逸，山中風雨望佳人。好憑野鶴尋和靖，莫待山靈喚孔賓。遲暮不來松蔭落，飛柯恐解折車輪。
招隠三首  其二 何夢桂 
別後頻驚束带寬，相逢亦復笑蒼顔。祇今歲月青牛老，何處烟波白鳥閒。千古心期寒綠綺，十年世事墮黄間。修篁倚遍空江暮，枉殺招呼費小山。
招隠三首  其三 何夢桂 
回頭五十九年非，千里晨風翼倦飛。門外黄塵時事改，樽前白髮故人稀。金河沙暖春鴻去，朱雀橋空海燕歸。惟有嚴陵灘下路，年年潮水上漁磯。
邑水南夜歸即景 何夢桂 
郊原踏遍拾芳蘅，歸聽城頭打二更。野渡無人舟早宿，山蹊有月馬遲行。人家燈落半江影，僧寺鐘來隔岸聲。世路百年雙屐底，青山不老白頭生。
和毅齋喜雪 何夢桂 
阿滕試手下祥霙，散入郊原一尺盈。春近園林先富貴，夜深天地更分明。懶隨柳絮誇安石，浪入梅花妬廣平。明日詩壇期白戰，莫將點墨污瑶瓊。
和表露石庵韻 何夢桂 
乾坤不固夜舟藏，去跨青鸞覓玉霜。東野詩隨山月墮，龍門灑落塚泥香。生傳嘉祐皇儲疏，死葬貞元綠綬章。九些招魂招不返，黄昏豺虎嘯山牆。
和閩人龔玉峰韻  其一 何夢桂 
猛拍闌干賦感傷，十年往事幾回腸。寧能璧與頭俱碎，安得車將臂怒當。太傅長沙悲鵩鳥，中郎北海牧羝羊。天荒地老英雄盡，萬古青山只故常。
和閩人龔玉峰韻  其二 何夢桂 
病鶴衰翎歎折傷，惟餘芝草療饑腸。陣圖死不忘魚復，江艦生難候馬當。自分無帷埋畜狗，尚憐有肆返屠羊。頭顱老盡心猶在，夜半鈞天夢太常。
挽袁安人徐氏 何夢桂 
政自傷悲歎緯嫠，可堪重賦柏舟詩。鳩憐隻影營巢瘁，烏喜孤雛返哺慈。半世苦心生自媚，百年貞節死方知。曼曼世路成孤憤，慚愧山前讀墓碑。
和李經歷見寄韻 何夢桂 
白水輕烟古輞川，滿山紅葉稻平田。悠悠客夢孤雲外，落落詩情夕照邊。天闊風高黄鶴影，江空歲暮白鷗緣。推敲不任騎馿去，却訝昌黎識浪仙。
李郎中有詩謝寄藤杖仍次韻答之 何夢桂 
海南覓得古藤枝，持與詩人杜牧之。紫貝斑文鞭更爛，赤龍蒼骨蛻尤奇。路無夷險終全節，用有行藏一任時。非但與君扶脚力，鏦蛟剸虎要支持。
和方山房韻寄李郎中 何夢桂 
世路悠悠水上萍，相看誰與眼長青。千年彝鼎觀勳業，一代圖球見典型。謾道石能生白璧，自知竹已化青寧。絕憐驛路梅花句，肯落空江杜若汀。
梅杖詩 何夢桂 
曾向孤山劚薜蘿，根株栗櫛試摩挲。持身慣歷風波路，回首還憐雪月坡。鐵骨自將惟世用，赤心不偶奈時何。會尋蒼竹成龍去，莫向葛陂深處過。
夜坐有感 何夢桂 
銀漢無聲玉漏沉，樓高風露入衣襟。洞龍睡熟雲歸岫，枝鵲啼乾月滿林。甕裏故書前世夢，匣中孤劍少年心。征鴻目斷闌干角，吹盡參差到夜深。
存厨徐君徵生挽歌 何夢桂 
一厨聊寄等歸藏，荷鍤携壺畢此鄉。逆旅不歸前路惡，蓋棺未了後期長。壙中酣飲自忘癖，道上哀歌人笑狂。千古心存千古事，青山流水付於塘。
偶成  其一 何夢桂 
一卷南華一炷香，身閒隨處是仙鄉。竹聲侵戶朝眠覺，花影移階晝坐忘。杜曲自耕貧亦樂，柴桑可葬死何妨。悠悠往事俱塵土，剩得頭顱上雪霜。
偶成  其二 何夢桂 
沉水烟銷寶鴨香，山窩人在水雲鄉。魚非惠子同魚樂，蝶化莊周併蝶忘。心了固知身是寄，物齊寧與道相妨。清明即是神仙界，不用丹爐煉玉霜。
小有山中即事 何夢桂 
閒隨鶴影步山蹊，摘草歸來養竹雞。水带平沙流澗淺，雲將落照壓山低。覆階亂葉憑風掃，護徑叢筠借鷺棲。萬物不言皆自得，此心觸處見端倪。
偶成寄王德甫 何夢桂 
休休萬事總歸休，猶占青山對白頭。籟寂乾坤機落落，境忘身世夢悠悠。孤雲野水遼天鶴，明月清風露地牛。此意不知誰會得，一聲鐵笛萬山秋。
和王德甫見壽二律  其一 何夢桂 
百年閒夢寄山窩，世態人情任唯阿。竹裹貞心經歲老，梅開白眼看人多。身從野叟分樵牧，莫遣山靈掃桂蘿。黄閣朱崖身外事，一蓑牛背夕陽歌。
和王德甫見壽二律  其二 何夢桂 
竈墮丹飛昔未仙，重來人世了前緣。自憐白髮隨孤影，空撫青萍憶少年。黄菊秋餘花尚耐，玄梨霜後果初圓。問君何以爲翁壽，但誦黄庭內外篇。
挽新城徐峴山 何夢桂 
騎鸞一去藐塵寰，萬里天風杳珮環。江海十年生白浪，星霜七秩隕朱顔。瑶池月墮夢中夢，翠峴雲歸山外山。身世到頭秋露盡，吟魂猶自在人間。
道汾陽不及訪逢原蒙寄詩次韻 何夢桂 
浮槎曾誤客星占，屐齒空傳遍好山。弱水方壺三萬里，武夷玉女九重關。蹇馿有徑穿花外，短棹無人出葦間。不是鍾山真勒駕，自慚松桂莫能攀。
王石澗賦小有洞天之詩邵青谿和之輒次韻奉謝 何夢桂 
自憐惡石狠難鞭，歸去漁樵結老緣。野鶴分無軒上祿，醯雞粗足甕中天。病來摩詰非真佛，睡去希夷已半仙。僻好自耽如嗜酒，醉鄉休與醒人傳。
和韻問魏石川疾  其一 何夢桂 
謾道無丹蛻骨凡，繡襦不換嫁時衫。老天倘未忘周孔，巫鬼何須問抵咸。身健加餐親鼎飪，眼明減藥認囊椷。山中吠犬千年杞，采采猶堪饜吻饞。
和韻問魏石川疾  其二 何夢桂 
不是塵中骨相凡，蓉裳蕙带芰荷衫。勿疑有疾淫成蠱，須信無心感是咸。裹藥曾經丹竈火，裁書祇欠土奩椷。病餘努力加蔬飯，莫笑篔簹太守饞。
和韻問魏石川疾  其三 何夢桂 
靈山何許問巫凡，狹地知難旋舞衫。枕上病雖憂白傅，床前教肯媿陳咸。君宜借力寬詩課，我亦埋頭事藥椷。種朮養鳬隨分足，豈因富貴墮涎饞。
贈董君竹梧亭 何夢桂 
買得園亭樂賦歸，一庭翠碧映參差。自憐封戶培新笋，更喜添孫養嫩枝。翠袖倚看雲影亂，銀床坐對月陰移。沉香欄北花如故，富貴無心懶賦詩。
山窩適興 何夢桂 
剩得閒身鎮自憐，更憐閒占此山泉。滿階碧草客稀到，半榻白雲人對眠。窗影枝摇知雀踏，壁痕苔濕認蝸涎。日長靜看辛夷樹，落盡閒花忘宿緣。
感興  其一 何夢桂 
坐斷乾坤老一窩，修篁翠袖自婆娑。半生夢覺青山在，萬世期長白日過。雲影對人閒裏好，禽聲入耳靜邊多。舞雩不是真狂者，樂上心來可奈何。
感興  其二 何夢桂 
擬將物化問漁樵，妙裏無形本寂寥。大地雲生千嶂雨，中天月上九溟潮。山河劫運九中化，世界塵緣座上銷。此意到頭誰會得，任他人道似逍遥。
次山房韻  其一 何夢桂 
天教龍馬現河圖，盡把先天授伏羲。三極都從九裏出，六爻只向一中推。易如可毀乾坤熄，神本無方晝夜知。三聖有憂辭已贅，寥寥千載復何時。
次山房韻  其二 何夢桂 
易寂無爲有感幾，幾存萬物未生時。陰陽理向極中看，天地心從復處知。潮上海門探月窟，日迴地戶濯咸池。何時騎鶴研朱露，共勘經圖叩古羲。
次山房韻  其三 何夢桂 
西狩事非文殆喪，舂陵書出道寧孤。六經有舌存先聖，千古留心付後儒。杲日麗天隨處見，逝川行地幾時無。齋居珍重賡歌意，即此全吞太極圖。
己卯春過西湖 何夢桂  西湖
世事誰家屋上烏，重來猶認舊西湖。風帘隔岸自高下，烟寺前山半有無。野水菰蒲飛屬玉，夕陽欄檻喚提壺。十年不記梅花夢，試向孤山問老逋。
再用前韻和諸公 何夢桂  西湖
白髮星星紗帽烏，怕隨年少過西湖。清明上冢行人少，寒食開門宮使無。半世行藏隨杖屨，百年悲樂寄樽壺。歸來第五橋邊路，半樹殘陽噪畢逋。
和昭德孫燕子韻  其一 何夢桂 
飄零短翅歎誰同，猶記當年繫足紅。人事合離夢槐國，歲時來去旅新豐。新樓綠幕無巢地，故國烏衣隔海風。說盡興亡人不識，春風雙淚白鬚翁。
和昭德孫燕子韻  其二 何夢桂 
說著興亡事不同，且斟玄玉駐顔紅。雲軒夢斷宮花逝，綵縷盟寒墓草豐。處處社時茅屋雨，年年春後楝花風。人間不是無棲處，要認當年舊媼翁。
和梅鏡寄韻 何夢桂 
未能生翼化鯤魚，誰御泠風問太初。十載青衫關洛客，半生白首楚橋書。蹇馿豈解思長道，病鶴徒知戀舊廬。世有二程精說易，臯比何事到橫渠。
和酈僉事見寄韻  其一 何夢桂  西湖
詩書無用戲侏儒，兩序今猶見璧圖。末路弟兄知己少，中原人物似君無。曲終湘水絲繩絕，書入昭陵筆硯蕪。珍重江南春信早，暗隨梅萼到西湖。
和酈僉事見寄韻  其二 何夢桂 
半世虛名我誤儒，樊中短翅倦南圖。黄塵世路千年改，白髮心期四海無。績紡婦慵麻褐短，耕鋤兒懦豆田蕪。老來萬事心灰盡，只願君王賜鏡湖。
病起有感 何夢桂 
聲乾木鐸說鈴非，天地無情世運奇。吾道悠悠川水逝，人才落落曉星稀。百年身後千年遠，萬個人中一個知。一曲汾亭彈未盡，却教漁父洩天機。
汾陽諸公招徐祥叔歸代之答謝  其一 何夢桂 
富貴男兒晝錦衣，天涯漂泊衆心違。人情鈎餌驚魚去，世界瓶羅礙雀飛。隠去甘從山鬼喚，狎遊寧墮海翁機。草堂猶在終歸去，只恐風塵白髮微。
汾陽諸公招徐祥叔歸代之答謝  其二 何夢桂 
澗陵望斷憶玄暉，一片春雲渭水涯。洞裏桃開成隔世，山中柯爛忘來時。歸休韋曲應無頼，隠去玄真那有詩。松菊相逢如見問，此心欲寄已忘辭。
和何寧谷韻 何夢桂 
一曲樽前浩浩歌，流年容易隙駒過。眼前白髮故人少，郭外青楓古冢多。流水不彈嗟老矣，雍門欲聽奈愁何。回頭城闕應非昔，還記千年老鶴麽。
歸途再得八句併寄 何夢桂 
石田歸去醉時歌，白日飛帆送客過。舞袖低旋兼地狹，出門長嘯覺天多。子卿朔漠知存否，武帝秋風奈老何。極目西陵臺下路，漳河東去復來麽。
何逢原寄和章再和前韻 何夢桂 
日暮歸來彈鋏歌，詩筒何處又相過。人生百歲樂時少，春色三分塵土多。愧乏丹砂修渾沌，且拚樽酒醉無何。近來江上風濤惡，還有閒鷗似我麽。
和昭德孫聞鵑 何夢桂 
平生抵掌志伊吾，聞著鵑聲淚血枯。故國蠶叢千古恨，霧關熊耳一身孤。自從飛去啼痕在，縱不歸來有夢無。莫向延秋門上叫，門樓無數白頭烏。
和抱甕馮提學二首  其一 何夢桂 
吁嗟世事落黄間，倦矣人間行路難。流水已隨鍾子老，仙舟徒羨李膺觀。從來豪傑爲時出，到底功名耐久看。大厦將成要梁棟，雪深方見玉龍寒。
和抱甕馮提學二首  其二 何夢桂 
山人日卧嶺雲長，扣戶詩書枉紀綱。多病半生雙白鬢，相思一日九迴腸。人情取舍成芻狗，世事興亡化石羊。明日相逢且拚醉，轉頭三萬六千場。
聞琴一首 何夢桂 
自呼濁酒賦江蘺，一曲朱繩萬感隨。沙漠美人青冢恨，關河壯士北邙噫。無人流水音誰賞，老我雍門聽轉悲。夜半月明天籟寂，飛烏猶自繞南枝。
贈喬縣尹 何夢桂 
神君當日藹民謠，復見君來試割刀。花下簾櫳閒訟牒，柳邊亭榭見旌旄。農桑課最繭絲殿，芻秣征寬馬骨高。泉出後田渾不飲，恐他滴滴是民膏。
寄方龍溪 何夢桂 
欲扣玄關訪偓佺，人間無路鐵鞋穿。瑯邪舊約驚千載，嵩嶽新來下二仙。肯把丹砂分藥鼎，便將白玉種芝田。瓣香欲謝雙巖過，却道龍溪合受拳。
樂意 何夢桂 
真樂攻心無奈何，自行自坐自謳歌。雲收雨浄天無滓，月朗淵澄水不波。更把新詩勾野興，時將濁酒發天和。傍人笑我荒唐甚，真樂攻心無奈何。
挽寧谷居士何公三首  其一 何夢桂 
英雄千古入泉臺，八十餘齡死更哀。隠谷雲歸龍已老，吟壇月墮鶴空回。黄花滿地詩人老，青檟成阡弔客來。白髮蓋棺公事了，朔風世路正黄埃。
挽寧谷居士何公三首  其二 何夢桂  西湖
天寒白月墮西湖，血淚啼枯聽薤歌。食子俱亡收子在，近孫猶少遠孫多。北邙有地存詩窖，後圃無人負鞠窠。欲誌魯山慚四絕，空遺陳迹照松蘿。
挽寧谷居士何公三首  其三 何夢桂 
鼠繞枯藤嚙未休，得如此老死何求。翁踰八十媼黄髮，孫見曾玄兒白頭。身世幅巾歸繭室，歲時盂飯灑狐丘。百年心事無人識，分付黄花滿地秋。
挽閤門唐中齋 何夢桂 
英州別駕老昭陵，尚有錢塘八代孫。三略兵書生未識，百篇詩史死猶存。羊公峴首行人淚，白傅龍門過客樽。盂飯寢園誰是主，鳳亭霜露有雞豚。
挽吏部劉謙山 何夢桂 
猶記青原白鷺盟，轉頭宿草上新塋。屋梁月落丹心在，海水天寒白髮生。樽酒十年兒女淚，篇詩兩地弟兄情。蓋棺事了君無愧，未死遑知身後名。
感寓二首  其一 何夢桂 
西風落日怕登樓，倚遍闌干萬古愁。衰漢竟成三國誤，秣陵不蓋六朝羞。江山有恨留青史，天地無情送白頭。擊碎唾壺歌不盡，荒臺殘雨夢揚州。
感寓二首  其二 何夢桂 
試向昆明問劫灰，幾看麋鹿上蘇臺。閒中歷日生青草，夢裏乾坤化大槐。塞雁南歸春又去，江潮東下暮還來。臨平山盡啼鵑歇，可是征人喚不回。
挽太學正節先生徐應鑣 何夢桂 
國破君亡一死宜，絕憐兒女死如飴。龍池久負媧皇誓，蛙坎空遺烈士悲。洗骨不污唐六館，瀝心無愧趙孤兒。北行多少生還客，休向梯雲讀墓碑。
寄淳安括田省委賈都事 何夢桂 
括田馳檄遍封提，分得清官照錦衣。百里春風生几案，千村甘雨自鋤犁。江南地狹人民夥，燕北天遥日月低。歸覲九重如顧問，尚歌雲漢勞遺黎。
送平石姪孫還杭 何夢桂  西湖
東風吹雨濕平蕪，三疊陽關醉唾壺。往事盡隨塵世界，新來祇怪老頭顱。百年祖父留湯沐，千里兒孫有飯盂。目斷長亭休折柳，斜陽山外是西湖。
送嚴郡知事石綉回鄉 何夢桂 
三年幕府鬢成霜，剩得行歌載道傍。瓜戍春濃官又滿，蓮池人好水尤香。燕然碣石去程遠，江水雲山看日長。倚遍修篁衣袖薄，長亭無路折垂楊。
送入都僉事 何夢桂 
天教持斧下錢塘，來爲蒼生滌痏瘡。胸次對天懸日月，筆端隨地轉冰霜。雲山有分高名在，江水無情清議長。臨別折梅嫌太俗，斲將冰雪薦瓊觴。
和尉衙落成贈阮梅仙 何夢桂 
梅仙貴介出侯門，庭砌猶傳有紫荆。黄綬銅章官小試，青溪花縣室初成。公衙好作三年計，少府香留百代名。田野近聞多犬吠，夜深刁鼓要分明。
挽吳靜軒 何夢桂 
手摩銘碣弔延陵，落日青山昨夢驚。狹世路危行却曲，浮生事了去分明。竹林熠耀飛臺榭，石壁鈎輈叫冢塋。珠雁玉龍今在否，漆燈千古照佳城。
赤壁夢鶴 何夢桂 
遼海千年約未寒，一樽還酹大江干。夜深睡熟忘身世，天闊歸遲化羽翰。滿界紅塵飛不下，半船明月笑相看。起來開戶無人迹，數盡枝烏吊老瞞。
和雪 何夢桂 
天上瓊樓一夜開，雲林先約意徘徊。靈河剪水急飛落，色界憑風緩下來。霓舞未闌離月殿，蛾妝初試度陽臺。自矜顔色難爲偶，嫁得梅花却占魁。
送胡簿秩滿歸 何夢桂 
佐邑三年去後思，祇今無奈送行時。不諧白雪皇荂耳，謾指清風惡木枝。臺府無心空裏鏡，士民有口路傍碑。錦溪流下嚴陵瀨，八月潮來有轉期。
承書言別再寄 何夢桂 
一曲離鸞感寄心，此心誰解試分明。百年耆舊閒中話，千古溪山去後名。雙鯉尺書兒女淚，隻雞斗酒弟兄情。男兒須勒燕然石，歸拜堂諼始是榮。
寄贈潘氏積善堂 何夢桂 
市義今無古孟嘗，不圖近見鄭公鄉。布金地已成祇樹，簞食人應遍翳桑。身享九齡耆壽福，眼看五世子孫昌。天公有耳長聰聽，多少行碑在路傍。
灞橋騎馿 何夢桂 
小驪買得最便宜，好是河梁古柳涯。風急吹沙長耳峻，雪深沒板蹇蹄遲。據鞍吟透肩雙聳，敲鐙歌狂帽半欹。道上莫教逢大尹，推敲句裏不曾知。
送陳治中勿齋二首  其一 何夢桂 
天台萬丈下靈光，便合乘旗翳鳳凰。身在金臺天北闕，手提銅柱地南荒。一生許國心如鐵，萬里封侯鬢未霜。別駕小淹元不惡，公來私得海沂康。
送陳治中勿齋二首  其二 何夢桂 
箳篂三載誦賢侯，折柳郵亭菊又秋。無翼解隨雲北去，有心長注海東流。千崖雨意留行旆，七里灘頭送去舟。早爲蒼生題福筆，尚回麾節顧滄洲。
挽徐子愚母 何夢桂 
萱花落盡北堂空，龍頷碑銘百尺豐。鄹紇晚婚無徵在，孟光不嫁有梁鴻。一官得子榮身後，四世看孫滿眼中。三酹生芻人似玉，故丘狐首此封崇。
挽方中立同舍 何夢桂 
回首爐亭夢已非，英雄老盡壯心違。鈞天雲散蒼龍墮，華表風寒白鶴歸。往事悠悠川水逝，故人落落曙星稀。樂天無子留孫在，多少龍門客淚揮。
又代人 何夢桂 
一曲哀歌老淚垂，英雄不偶數孤奇。百年事墮槐安國，半世名成薦福碑。無祿逮親生自憾，有孫表墓死何悲。黄門靖節均生死，清議無情更屬誰。
送阮梅仙 何夢桂 
佐邑三年吏隠仙，聲名留照錦江邊。才高不受青衫束，官小聊將綵仗懸。流沫呂梁游十仞，摶風溟海上三千。沙頭雙玉難爲別，一曲離歌約暮年。
贈電目相士 何夢桂 
知君說相壓南州，相我空貽白髮羞。但得羊裘歸釣澤，安知燕頷去封侯。窮通有分都休問，出處難言已自謀。一笑相看出山去，逢人莫道見壺丘。
挽汝南袁君  其一 何夢桂 
一曲哀歌行道難，滿堂試聽一潸然。兩兒青紫開榮路，五世曾玄送暮年。喬木受風危易撼，孤舟排浪險終全。故丘狐首君無憾，寒食年年灑墓阡。
挽汝南袁君  其二 何夢桂 
黄金不鑄百年身，世變相劘白髮親。龍角墓碑生古蘚，砥如亭路落緇塵。明時事業留諸子，前代衣冠見似人。得失雞蟲都莫問，故丘抔土是全真。
挽汝南袁君  其三 何夢桂 
桐木山西送落暉，百年耆舊數他誰。畏途幾歷青泥險，往事惟餘白髮知。今代衣冠遺此老，前朝簪笏付吾兒。明朝歸葬西邙路，五世哀思百尺碑。
挽檢院吳對山 何夢桂 
岝崿山前弔隠君，招魂九些淚霑巾。風雲失勢丹心死，天地無情白髮新。西洛衣冠遺一老，東籬詩酒是全人。蓋棺事了應無媿，消得新阡號逸民。
挽南坡章知縣章運使子家則堂誌 何夢桂 
豐碑二絕照新阡，節義成名得象賢。善政人能書宰邑，寬恩民尚誦公田。家翁不負心傳印，冢嗣能忘手澤編。仕學一生行未了，後來好爲拂青氈。
挽邵青谿二章  其一 何夢桂 
尊酒生芻弔舊遊，白髭老淚故山秋。百年勳業黄粱枕，一代文章白玉樓。豪傑彫零天地老，山河牢落古今愁。行人不歃青溪水，付與閒翁對白鷗。
挽邵青谿二章  其二 何夢桂 
貞元一曲淚霑巾，耆舊今能有幾存。斗酒隻雞空酹冢，縞衣匹馬尚招魂。百年身後事終定，千古眼前誰共論。試問故侯瓜熟未，青門猶自有兒孫。
山居即事 何夢桂 
分得南窗與世違，坐消白晝樂清時。樓頭秋意一聲笛，鏡裏歲華雙鬢絲。綠水放教通竹徑，清風招不下梧枝。心期自得難爲說，白鳥青山是己知。
贈舊同舍王景陽 何夢桂 
何許相逢客路岐，相看鬚鬢各成絲。兩年衰病苦牢落，千里故人傷別離。江月不遺流水逝，天風未起老桑知。人生百歲先朝露，惟有貞名死不隳。
送高參政 何夢桂 
聲名蓋世古人豪，天遣西來展六韜。狐鼠何能嬰虎旅，鯨鯢猶合避龍刀。將壇七拜功增重，省府重登官轉高。他日中書勳第一，汾陽應只是兒曹。
送馬高參政 何夢桂 
瘦骨丰稜産渥洼，幾年俛首服鹽車。穿花久失青絲轡，莝豆誰憐白鼻騧。汗血浪誇空北冀，風蹄猶慣步東華。錦鄣不肯污泥水，好去侯門逐五花。
寄壽王直卿省郎二親年八十詩二首  其一 何夢桂 
金盤玉筯脯麒麟，榮福堂前壽二親。白髮宋州老司馬，紅顔晉國太夫人。生時曾結同年會，見世重來兩佛身。庭下有兒歸省掾，執鞭時自導雙輪。
寄壽王直卿省郎二親年八十詩二首  其二 何夢桂 
二老婆娑出壽筵，綠衣人好舞蹁躚。餐桃阿母臉猶玉，食杞仙翁頭返玄。堂上相看新八秩，尊前重話舊同年。累茵列鼎人間有，安得親庭此樂全。
上留尚書 何夢桂 
昆明池劫化靈緇，夢覺功名忝一炊。鍾子未將南操變，庾公空抱北朝悲。歸來眼底湖山在，去後心期浙水知。白髮門生憐未死，青袍留得裹遺骴。
挽何此園 何夢桂 
南窗一枕夢槐安，咽鼓悲笳生暮寒。壽極星移墮芒角，詩仙身蛻失丸丹。扶藜記與漁樵話，種菊留教孫子看。歸去休休言不盡，殘陽木末亂鴉盤。
偶成 何夢桂 
喚醒邯鄲出夢關，悠悠身世隔塵寰。飛鴻落照琴三疊，流水寒花屋半間。老不如人甘遯世，閑誰似我得看山。乾坤許大雙蝸角，消得人間戰觸蠻。
和訪使徐容齋西湖韻寄縣尹趙文玉二首  其一 何夢桂  西湖
一幅西湖畫，誰將淡墨揮。水浮孤嶼出，山約五雲飛。雨洞猿啼濕，烟林鳥度微。龍舟雙翠檝，曾此夜遊歸。
和訪使徐容齋西湖韻寄縣尹趙文玉二首  其二 何夢桂  西湖
滿目湖山恨，憑欄淚雨揮。泉寒龍已化，雲盡鶴猶飛。樓影摇波亂，鐘聲隠岫微。誰家航十錦，歌舞夜深歸。
和徐雲嶼寄徐清溪 何夢桂 
平生經濟事，寧與世沉淪。日暮倦行客，天寒却掃門。百年雙白髮，四海一緇塵。欲相壺丘子，深慚見地文。
爲友人解無妻之嘲 何夢桂 
自甘爲牧犢，何不娶巫臣。魚目長淒斷，雉飛徒苦辛。遠衣無與寄，孤枕有誰親。毋惜蛾眉買，黄金未是貧。
寄月岩黄高士 何夢桂 
有客扣松扃，重來問宿盟。青山塵世夢，玄鶴故人情。柯爛棋猶在，壚寒藥未成。鼎邊無好句，慚愧謝彌明。
和文公見寄降筆 何夢桂 
玉壘失元戎，關河慘北風。中原殘照外，故國夢魂中。往事隨流水，餘生歎轉蓬。唾壺歌未已，飛雁落江空。
和可菴見寄韻 何夢桂 
蜃境平生夢，名場逝水川。相逢驚白髮，一醉仰青天。浪出疑鷗笑，遄歸伴鶴眠。故人知道意，珍重寄詩篇。
倚欄即景 何夢桂 
落日青山外，寒烟古樹頭。犬聲隔村落，漁火半汀洲。興廢江郊屋，行藏野渡舟。夜深風雨惡，人尚倚層樓。
挽汾陽何北園二首  其一 何夢桂 
宇宙千年暮，丘山一老遺。頭因憂世白，體爲哭親羸。明月落何處，清風歸去時。英魂招不返，回首北邙噫。
挽汾陽何北園二首  其二 何夢桂 
五十年來夢，邯鄲黍一炊。傳家無長物，誌墓有豐碑。落日江湖淚，西風里巷悲。故園吟不盡，千古付他誰。
登天台巾山 何夢桂 
寸碧倚蒼旻，孤城俯可吞。人行平木杪，帆去入雲根。月榻留僧夢，風松弔鶴魂。江心千古石，歲歲記潮痕。
到石寶岩下二絕  其一 何夢桂 
十里矗巉岩，移來指顧間。相逢曾識面，元不隔重關。
到石寶岩下二絕  其二 何夢桂 
相望各天涯，相看又恐差。朅來山下路，端的到君家。
和夾谷僉事題釣臺十首  其一 何夢桂 
白水龍飛帝運開，先生夢不到雲臺。當時已笑占星誤，豈易虛名落後來。
和夾谷僉事題釣臺十首  其二 何夢桂 
當年江上一竿青，老盡羊裘兩鬢星。往事成塵遺迹在，石痕齒齒水泠泠。
和夾谷僉事題釣臺十首  其三 何夢桂 
龍信蛇屈各升沉，白髮朱顔亦故今。出處兩難人不識，雲山江水是知心。
和夾谷僉事題釣臺十首  其四 何夢桂 
誤出山來亟已還，絕塵逸駕竟難攀。狂奴不了宮中事，剩得閒身宇宙間。
和夾谷僉事題釣臺十首  其五 何夢桂 
咄咄相逢話故交，不嫌萬乘友漁樵。當初未有玄纁至，只好收綸學棄瓢。
和夾谷僉事題釣臺十首  其六 何夢桂 
漢事如舟要着篙，諸公已共濟風濤。勳華終不臣巢許，莫道先生索價高。
和夾谷僉事題釣臺十首  其七 何夢桂 
逝水滔滔七里灘，高情聊寄一絲竿。無魚可釣渾閒事，脚底龍眠儘自安。
和夾谷僉事題釣臺十首  其八 何夢桂 
苔蘚碑漫字斷章，休將漢事費評量。興亡付與東流水，留得荒祠一瓣香。
和夾谷僉事題釣臺十首  其九 何夢桂 
雙臺絕壁鎖林霏，每恨躋攀足力微。今日重來問鷗鷺，絕無人迹上苔磯。
和夾谷僉事題釣臺十首  其一○ 何夢桂 
觀風祠下謁先生，隔世相知重感情。歸向中州諸老說，且休拈出此山名。
桃源三首  其一 何夢桂 
誤逐桃花去訪春，當年猶有種桃人。相逢休問秦時事，世上興亡又幾春。
桃源三首  其二 何夢桂 
洞裏栽桃不記時，世間秦晉是邪非。落花落地青春老，千載漁郎去不歸。
桃源三首  其三 何夢桂 
牧歌樵唱自朝昏，白首何曾出洞門。一度草青添一歲，如今世代長兒孫。
夢中作 何夢桂 
草濃阡陌眠黄犢，沙煖汀洲浴翠禽。一徑梧桐花落後，半江春水綠陰陰。
贈地理章月岩 何夢桂 
世事興亡千古意，山花開落幾番春。年年惟有巖頭月，照盡今人與古人。
贈張月齋 何夢桂 
斸盡青瑶補缺光，暫持玉斧下青蒼。相逢一笑乘鸞去，顔色猶疑在屋梁。
挽林公坐化 何夢桂 
一枕黄粱透夢關，獨留蟬蛻在人間。有時欲見公顔色，木落枝枯月萬山。
題川無竭寄傲窗二首  其一 何夢桂 
遠公招不到淵明，蓮社千年迹已陳。莫道先生曾傲己，如今更傲世間人。
題川無竭寄傲窗二首  其二 何夢桂 
南山有路滑如苔，多少人從半嶺回。不是老僧空傲世，世人自不上山來。
和王樵隠阻雨二首  其一 何夢桂 
春水連天雨載塗，春江無處認平蕪。茫茫世路風波惡，留得湘潭橘渚無。
和王樵隠阻雨二首  其二 何夢桂 
偶出山來得半閒，桃花落盡水潺潺。早知人世多風雨，只好當初莫下山。
贈談命月齋 何夢桂 
萬古緣空一鏡磨，移來一室影婆娑。垂光照盡人間事，只恐年來風雨多。
桔槔 何夢桂 
片片龍鱗蛻老蒼，有時伊軋卷滄浪。真機動處何容力，自是旁人脚手忙。
晨起 何夢桂 
晨起窗前日未晞，玉梅霜後半開時。梅花與我兩無語，寒雀相喧墮樹枝。
送儒醫童達可 何夢桂 
乾坤四塞五行淫，利欲顛狂蠱入心。黄帝不生岐伯死，祇今誰下頂門鍼。
贈童筆生 何夢桂 
毛生歸去罷中書，誰肯相從問字奇。近日長鎗多東閣，策勳依舊遜毛錐。
石室和尚作航亭名江湖穩處聞梅境有作因寄題 何夢桂 
當年舟子喫拳時，失脚波濤萬丈危。歸去好尋休歇處，莫教再被八風吹。
王德甫索歸一詩留之 何夢桂 
一葉扁舟雪夜來，尚期東閣共吟梅。長亭柳色不堪折，怕殺陽關疊疊催。
贈姜益齋 何夢桂 
種得蓮花入寶池，曾參惠遠得鋒機。東林無酒淵明老，故出山來訪白衣。
贈談命月鑑 何夢桂 
高懸一鏡倚天邊，要與人間照醜妍。天怕萬形無遁處，故教多缺少團圓。
題橋亭 何夢桂 
翠巘千重水一灣，小橋數板屋三間。此中竟日無車馬，時聽樵歌落半山。
和李尹 何夢桂 
朅來老我差嫫母，忽聽佳人賦莫愁。欲折芳馨聊寄似，只憂疏綺隔層樓。
贈章生 何夢桂 
廷珪老死客卿亡，楮國丘墟筆冢荒。雙脊龍文埋不得，百年猶自出玄光。
和山房寺簿見寄韻 何夢桂 
巨蝮磨牙血萬家，天邊有鼓許民撾。雷公手執騰雲斧，不到移文宥毒蛇。
題王德甫樵隠堂 何夢桂 
自入山來不記時，棋邊癡坐老年衣。勸君柯爛休歸去，歸到人間世事非。
贈古歙汪恕齋 何夢桂 
自笑家雞學未精，枕中書法豈能真。勸君珍重臨池訣，莫遣兒童太逼人。
贈毛道人 何夢桂 
人言諸佛在真經，我向經中無處尋。說偈不曾留四句，教心那去覓三心。
贈地理張松溪 何夢桂 
赤松當日秘青囊，圯上誰知授子房。千古遺編無覓處，君家獨得壁中藏。
題武强陳公靈寶會序 何夢桂 
金輪持世業風多，渺渺蕭臺正鬰羅。昨夜寶珠平地現，浮黎碧落聽空歌。
寄平江靈岩寺至道和尚二首  其一 何夢桂 
睦州山下幾重山，片板千金一擔擔。好着蒲鞋牢繫脚，上肩容易下肩難。
寄平江靈岩寺至道和尚二首  其二 何夢桂 
說法靈岩席未寒，重來拈出祖師禪。入門一喝真奇特，不似回頭面壁看。
和喬尹四絕  其一 何夢桂 
蘭枻藤橈桂作舟，錦江江上泛春流。自憐野燕翅翎短，空望江頭鸛雀樓。
和喬尹四絕  其二 何夢桂 
誰駕滄浪萬斛舟，風濤未濟正中流。同舟不用妨吟笑，自有舟師把舵樓。
和喬尹四絕  其三 何夢桂 
千古興亡夜壑舟，悠悠世事水東流。閒花落盡無人管，飛過垂楊十二樓。
和喬尹四絕  其四 何夢桂 
剩得閒身野渡舟，風霜兩鬢歲華流。人間萬事邯鄲夢，休記行藏去倚樓。
贈桐江于處士 何夢桂 
吮墨含丹各衒奇，解衣盤礴有誰知。須臾信筆出天巧，自此人間無畫師。
贈東山詩僧信老 何夢桂 
曾透西來最上機，尚餘習氣學詩癡。尋常好句從何得，翠竹黄花總是詩。
贈陳桂山二首  其一 何夢桂 
曾爲將軍試控弦，馬陵坡下死龐涓。如今老大心猶壯，時射星標奪錦纏。
贈陳桂山二首  其二 何夢桂 
曾抉青囊指玉幖，囑君一語記須牢。他年若卜嫖姚冢，築取祁連一樣高。
贈何相士 何夢桂 
逆旅鳶肩終遇主，將軍猿臂不封侯。相逢一笑休閒語，老去無心覓虎頭。
嘗令陳生作木蒼龍頭甚肖似因求贈言 何夢桂 
誰試鸞刀作老龍，渾疑溝斷出神工。明朝雷雨急飛去，莫遣天龍駭葉公。
贈雲屋王相士 何夢桂 
滿榻塵埃不下山，白雲堆裏老陳摶。山中若見种明逸，休說樵夫是達官。
贈虛谷倪醫士 何夢桂 
採藥山中不記秋，朅來賣藥駕青牛。勸君莫入長安市，恐被旁人識伯休。
贈巔峰術士 何夢桂 
孱顔突出萬峯間，禹穴龍門蟻垤環。夜半捫參窮絕處，半山風雨隔人寰。
贈玉峰方畫士 何夢桂 
妙畫今無顧虎頭，休論韓馬戴嵩牛。玉峯住近山中寺，好畫維摩施比丘。
贈梅友胡丈 何夢桂 
開遍南枝雪未乾，阿誰吹玉並欄干。相看不爲和羹事，要把貞心伴歲寒。
贈枯崖鄭高士三絕  其一 何夢桂 
孤撐突出萬山高，幾度曾經劫火燒。天遣五丁移不去，須知立處脚跟牢。
贈枯崖鄭高士三絕  其二 何夢桂 
歷盡冰霜幾踐更，皮毛剝落骨崢嶸。從前野燒閒花草，莫遣春風吹復生。
贈枯崖鄭高士三絕  其三 何夢桂 
人於崖下送君還，回首人間夢覺關。誰識巔崖隔風雨，一重山外一重山。
答文公索玉樓賦二絕  其一 何夢桂 
聞說當年白玉樓，有人秉筆侍宸遊。如今世上無長吉，誰敢乘雲駕赤虬。
答文公索玉樓賦二絕  其二 何夢桂 
鼎中鉛汞未成丹，血肉那能化羽翰。待得千年玄鶴去，上皇方御玉闌干。
贈南谷倪高士 何夢桂 
試向山中覓許玄，朅來採藥已千年。相逢不乞神樓散，問我丹臺第幾仙。
題棲岩 何夢桂 
青嶂千重水一灣，白雲半塢屋三間。王孫歸去休招隠，免被移文笑北山。
梅邊 何夢桂 
江南何處美人家，認似梅花尚恐差。近向梅邊得春信，始知人好似梅花。
和潘汝勉三絕  其一 何夢桂 
招隠今無古小山，晨風倦翼暮飛還。青山白髮人如昨，千古仙風愧莫攀。
和潘汝勉三絕  其二 何夢桂 
幾度桃源青草生，相逢猶自說秦嬴。山中不識興亡事，千載咸陽未息兵。
和潘汝勉三絕  其三 何夢桂 
潮去錢塘王氣收，西風黄葉故山秋。殺身報國男兒志，皓首偷生妾婦羞。
岳帥降筆命作畫屏四景詩 寒山拾得 何夢桂 
形模醜陋髮鬅鬙，留得生來面目真。拍手問誰能笑我，祇今笑殺世間人。
岳帥降筆命作畫屏四景詩 鍾呂二仙 何夢桂 
葫蘆有藥劍通靈，南北東西物外身。相對不知談底事，到頭半語不傳人。
岳帥降筆命作畫屏四景詩 工部遊春 何夢桂 
飯山吟得兩肩癯，破帽東風白髮微。好是春衣都典却，醉來騎得蹇馿歸。
岳帥降筆命作畫屏四景詩 西湖 何夢桂  西湖
柳堤花港落紅塵，獨鶴歸來日半曛。惟有五雲山下路，至今人說岳王墳。
答文山謝詩序 何夢桂 
岣嶁神奇字已漫，昌黎去後孰躋攀。平生有道碑無愧，幸託先生翰墨間。
記夢 何夢桂 
萬木蕭疏老翠高，此身慚愧獨堅牢。編書未了留侯事，何處仙源可種桃。
贈雲菴董道人 何夢桂 
一塢寒雲暝不開，茅檐低壓半蒼苔。近來雲出不成雨，莫遣無心出岫來。
見本路趙府判二絕  其一 何夢桂 
君來種竹兩樓前，風月平分入坐邊。盡日千峯吹不盡，官清惟飲釣臺泉。
見本路趙府判二絕  其二 何夢桂 
半生白髮老南州，一見屏星萬戶侯。歸去山中詫猿鶴，浪歌白石飯黄牛。
贈紫岩周相士 何夢桂 
夢覺邯鄲事謬悠，祇今瘦絕飯山頭。鳶肩莫問三公相，老去青門是故侯。
贈秋谷楊相士 何夢桂 
負郭窮居陳戶牖，牧奴困死衛長平。公侯骨相皆如此，誰具神仙碧眼睛。
贈月波相士 何夢桂 
人心如面萬參差，覿面相逢未易知。惟有天邊一輪月，千江長與月相隨。
贈宋道人無心 何夢桂 
赤水珠光猶在海，豐城劍氣已衝天。世人畜眼那知寶，吏掾元來有隠仙。
贈林龍岩二首  其一 何夢桂 
坐挹嵐光翠入簾，出門俯檻弄清泉。夜深滴露點周易，遼鶴歸時骨已仙。
贈林龍岩二首  其二 何夢桂 
昔時曾共探玄玄，一落紅塵十二年。君隠好聽西澗雨，我歸亦歃北山泉。
度查木嶺 何夢桂 
一逕羊腸躡嶺腰，鳥飛滅沒叫猿猱。回頭下界人如蟻，尚覺山隨脚步高。
重到森溪橋二首  其一 何夢桂 
往事驚心白髮翁，重來雪跡印飛鴻。勳名未了將軍老，空負鞬囊二石弓。
重到森溪橋二首  其二 何夢桂 
武陵深處隔黄埃，怪殺漁郎誤入來。早識落花流水去，當初好莫把桃栽。
感興 何夢桂 
芳草長亭春寂寂，白鷗滄海夢悠悠。百年空負乾坤責，應被青山笑白頭。
和管雪堂勸農之什  其一 何夢桂 
五馬將春出勸農，春風散入萬山中。山人未識君侯面，每向村田問老翁。
和管雪堂勸農之什  其二 何夢桂 
公堂無事化羲農，閒揖青山入坐中。人羨君侯得詩好，元來杜陸是詩翁。
和管雪堂勸農之什  其三 何夢桂 
學劍無成去學農，學農更落惰農中。邦侯慈惠征徭簡，喜課兒耕替阿翁。
和管雪堂勸農之什  其四 何夢桂 
凝香坐嘯有弘農，更得冰壺照幕中。人道千峯多好事，好賓尤好主人翁。
和管雪堂勸農之什  其五 何夢桂 
山北山南聽老農，袴襦歌已滿城中。邦人願得三年住，翻恐朝廷識弱翁。
達摩乘蘆圖 何夢桂 
楊子江濤百丈深，黄蘆一葉是梁津。嵩山壁觀渾閑事，恐有山前立雪人。
毛女 何夢桂 
自出阿房鬌綠雲，恥將歌舞樂他人。華陰夢斷咸陽遠，隔世逢人莫問秦。
芙蓉 何夢桂 
柳老荷枯菊蕊乾，寫生紅粉尚孤妍。馬嵬坡下芙蓉面，猶覬君王軸上看。
輞川圖 何夢桂 
休官歸去問田園，華子岡前竹裏村。麥飯葵羹春釀熟，辛夷亭下弄兒孫。
題集畫卷尾 何夢桂 
門外黄埃沒馬頭，山中花木自春秋。塵忙恐被禽猿笑，盡日看圖不下樓。
追記題詩助樓 何夢桂 
獨自吟詩獨倚樓，江山與我兩悠悠。詩成更不知詩力，烟雨欄干看暮鷗。
贈地理從玉峰 何夢桂 
鐵鞋踏破問眠牛，繭足歸來已倦遊。四世五公身後事，前岡已分首狐丘。
贈安禪僧如師 何夢桂 
一庵許大且休休，世界三千海一鷗。大地山河容不得，住持只在一毛頭。
贈同舍生 何夢桂 
爐亭曾憶看梅花，摇落江湖兩鬢華。夢斷羅浮寒月墮，見梅不認是誰家。
餞林子敬還閩葬母 何夢桂 
幾度思親不見親，連江萬里見南雲。歸來雲逐江潮去，却負江頭土作墳。
春日出行 何夢桂 
淺澗沙平泉脈脈，芳林風軟雨垂垂。無情落絮知誰管，得意鳴禽各自私。
約徐雲嶼遊山中 何夢桂 
曾擬幽尋采蕙蘅，開樽奈有主人爭。明朝重約呼猿鶴，到處雲山得散行。
翌日以觸熱不及如約再用韻寄之 何夢桂 
招得秋風入杜蘅，陰陽金火尚相爭。雪山冰井清凉界，應笑人間苦熱行。
三用韻 何夢桂 
蓀壁辛楣屋繚蘅，閒人一榻少人爭。君來特地平分破，鎮斷山雲不敢行。
贈壽岩星學 何夢桂 
甘石談天學不傳，誰從太史訪星躔。階符色正欃槍伏，試把璇璣測蓋天。
贈無方普禪師  其一 何夢桂 
一喝雷奔萬鏡空，河沙諸佛落機鋒。頂門隻眼人難覷，山色溪聲處處逢。
贈無方普禪師  其二 何夢桂 
一劄當頭奇復奇，箭鋒不墮有無機。踢翻玉女頭盆水，夜半泥牛跨海歸。
禪機四首 俊鷹搏兔 何夢桂 
霜風一掣下雲霄，兩翅雷奔眼電牢。狡兔當場難軃避，却教大地鬼神號。
禪機四首 一箭雙鵰 何夢桂 
當風劄斷二邊機，背手烏號鬼莫窺。一箭雙鵰俱墮落，古梅枝上雪參差。
禪機四首 一劍倚天 何夢桂 
將軍一劍倚天開，鎮斷三軍不許回。轉盼剎那都喪命，機鋒直指萬人摧。
禪機四首 金鉦一擊 何夢桂 
一聲鉦響弭弓刀，萬旅歸營寂不囂。霜月滿城天正午，悠悠旌旆馬蕭蕭。
傷春志感  其一 何夢桂 
陌上花飛春又歸，春歸人老髮垂垂。離鸞一去無歸路，歲歲花開上故枝。
傷春志感  其二 何夢桂 
春歸陌上落花多，往事傷心可奈何。此意尋常禁不得，九仙山下那堪歌。
感興 何夢桂 
梨花院宇十分春，一片飛花減一分。不似山翁頭上髮，年年添雪上黟雲。
望夫石二首  其一 何夢桂 
夫君千里妾重闈，哭盡秋天無雁飛。夫不歸來身化石，朝朝風雨望夫歸。
望夫石二首  其二 何夢桂 
夫不歸來誤妾身，望夫心未化爲塵。歸來不見生前面，空向山頭哭石人。
送分水簿領高君  其一 何夢桂 
山泉洗耳澈瓊瑩，解聽行碑說政聲。君到汲泉聊一歃，此泉的的似君清。
送分水簿領高君  其二 何夢桂 
誰向清溪種柳林，年年送客短長亭。亭前繫馬人多少，獨到君來眼倍青。
早夢初回 何夢桂 
天籟刁刁萬竅間，幾回欲聽隔千山。驀然入耳知何處，撞破三生夢覺關。
安樂窩吟  其一 何夢桂 
安樂山前安樂窩，問君安樂意如何。黄粱飯飽葵根滑，山北山南聽牧歌。
安樂窩吟  其二 何夢桂 
安樂山前安樂窩，一窩深處白雲多。雲來雲去無人管，閒看虛檐燕葺窠。
寄邵琴山 何夢桂 
百歲頹波去不還，誰人能鑄鐵門關。世間只有閒中福，不許忙人得自閒。
偶成 何夢桂 
坐定爐烟歇麝煤，落花飛絮自徘徊。閉門盡掃無人迹，尚放營巢燕子來。
贈姜墨卿 何夢桂 
老盡頭顱被墨磨，到頭墨更被磨多。滿堂玉玦今磨盡，尚有閒年買石螺。
贈李梅仙談命 何夢桂 
老樹孤根占一坡，雪霜奈此白頭何。自憐南北枝先後，更看人間冷暖多。
入菴偶成  其一 何夢桂 
滿園桃李手親栽，開遍東風藉綠苔。惟有木蘭情意重，留花猶待主人來。
入菴偶成  其二 何夢桂 
去年燕到主歸遲，今日人來燕亦歸。歲歲成家長孫子，更將短翅傍誰飛。
入菴偶成  其三 何夢桂 
春色三分過二分，歸來觸目見山青。鳴鳩乳燕村村閙，不似山中好細聽。
入菴偶成  其四 何夢桂 
如此春光冉冉何，青山亦笑髮皤皤。門前修竹獨歡舞，今歲兒孫長最多。
又四閒  其一 何夢桂 
世間萬事不如山，老入山來得嬾閒。巖日三竿纔睡覺，不知山外有人寰。
又四閒  其二 何夢桂 
世間萬事不如山，趁得漁樵似我閒。山上拾薪山下釣，青簑篛笠暮歌還。
又四閒  其三 何夢桂 
世間萬事不如山，輸與山中事事閒。薇菜藤羹南燭飯，落花澗底弄潺湲。
又四閒  其四 何夢桂 
世間萬事不如山，分得心閒眼更閒。終日看雲閒不去，暮雲閲盡鳥飛還。
四禽吟 雁 何夢桂 
雲水悠悠萬里身，蘆花明月落江城。從來不带蘇郎信，莫與人間受浪名。
四禽吟 鷗 何夢桂 
海邊元不爲魚來，力怯江風薄岸回。白水蒼烟隨分足，連雲鷙鳥不須猜。
四禽吟 燕 何夢桂 
羽翮沖天勢轉危，銜泥莫笑爾身卑。風雕要避雲中箭，祇託梁間不用疑。
四禽吟 山雞 何夢桂 
自分臯林飲啄宜，猶憐錦綬錦毛衣。文華恐被虞羅妬，莫向山前照水飛。
木蘭 何夢桂 
木蘭元是女郎身，千載香魂落軟塵。曾學男兒解征戰，祇今相見似羞人。
柬王德甫  其一 何夢桂 
自入重雲深處深，山寒雲出已無心。自憐鶴骨今憔悴，欲制頹齡少朮參。
柬王德甫  其二 何夢桂 
蛾眉霜雪隔重闈，采采雲英望未歸。青鳥不來春又去，門前數盡落花飛。
柬王德甫  其三 何夢桂 
聞說平安倚竹聽，裁書無雁寄雲程。加餐願得身强健，尚見藜烟照夜明。
警世 何夢桂 
花顔雲鬢眼波秋，元是虛皮裹髑髏。黄壤紛紛青草窟，少年曾共醉紅樓。
自述 何夢桂 
妄從緣起本非真，妄裏求真妄轉深。真妄等來無一物，如如自在是真心。
見李察判竹溪四首  其一 何夢桂 
十年江浙說明公，節鉞青冥山萬重。春住錢塘還有脚，新年移得到千峯。
見李察判竹溪四首  其二 何夢桂  西湖
千古雙臺一釣竿，臺前閲盡過關船。公來滿載西湖水，清似山頭十九泉。
見李察判竹溪四首  其三 何夢桂 
十載風霜敝黑裘，悠悠身世逐浮鷗。東陵老去瓜田熟，敢向人間說故侯。
見李察判竹溪四首  其四 何夢桂 
百不如人萬事休，白頭獨欠識荆州。相逢不覓封侯印，但問君王乞一丘。
和何逢原壽母六詩  其一 何夢桂 
申國家庭作世程，教兒元不爲肥輕。高堂鶴髮需榮養，捧檄歸來一笑生。
和何逢原壽母六詩  其二 何夢桂 
九霞斟玉醉淋漓，芝草琅玕青鹿肥。庭下阿兒壽慈母，簪花拜舞笑牽衣。
和何逢原壽母六詩  其三 何夢桂 
春風霞袂玉堂前，綠髮童顔謝自然。令子重孫拜家慶，阿㜷迎笑擲金錢。
和何逢原壽母六詩  其四 何夢桂 
千鍾三釜異甘酸，此事難同肉眼看。多少有羹無母遺，隻雞羞饌亦檀欒。
和何逢原壽母六詩  其五 何夢桂 
一官覊縛阻稱觴，千里歸來足力强。潘令閒居元不惡，摘蔬沽酪釣池塘。
和何逢原壽母六詩  其六 何夢桂 
六詩稱壽祝期頤，子和孫書更兩宜。四世相看真樂事，他年補作白華詩。
和何逢原南山八詠 觀頤堂 何夢桂 
南山住對北山陽，十畝臯田種稻粱。粗飯濁醪隨分足，焚香讀易日偏長。
和何逢原南山八詠 遐觀樓 何夢桂 
閒倚闌干水竹間，浮雲盡處見青山。山前萬古行人老，日日林鴉入暮還。
和何逢原南山八詠 湧泉菴 何夢桂 
一泓寒碧浸青天，夜靜天虛月在泉。洗耳莫聽人世事，自彈流水和潺湲。
和何逢原南山八詠 濯纓亭 何夢桂 
清泉白石此丘隅，誰解塵纓漱玉壺。歌罷滄浪千古意，祇今曾見似人無。
和何逢原南山八詠 月坡 何夢桂 
一鏡天公妬不容，妖蟇食墮此山中。瓊樓玉宇知何在，空憶明皇到月宮。
和何逢原南山八詠 松巒 何夢桂 
宰松千尺四時青，松下豐碑馬鬣平。滿地松花人不掃，東風吹老杜鵑聲。
和何逢原南山八詠 方池 何夢桂 
白藕花飛上玉欄，菰漂黑黍浸雲寒。鯈魚自樂鷗忘我，背立西風盡日看。
和何逢原南山八詠 棲雲塢 何夢桂 
住入山深澗水窮，白頭夢不到侯封。巴邛橘老人應換，二老如今不再逢。
贈松坡 何夢桂 
千丈蒼龍雪嶠孤，翠髯森戟紫鱗枯。有心不願明堂柱，消得人間號大夫。
梅友竹山居圖詩  其一 何夢桂 
伐木詩亡冷友盟，交情是處薄秋雲。寡諧自笑冰霜操，獨向天寒見此君。
梅友竹山居圖詩  其二 何夢桂 
自是君家舊託根，君行誰與護重門。畫圖空記篔簹谷，不道如今長子孫。
贈鷹獵提領劉主簿 何夢桂 
平生壯志執金吾，俛首鸞棲豈丈夫。鞲上有鷹韜有犬，上林政要打於菟。
送沙溪寓居何翔仲四首  其一 何夢桂 
夜半舟移世事非，回頭滄海劫塵微。千年遼鶴歸來晚，畜眼何人識令威。
送沙溪寓居何翔仲四首  其二 何夢桂 
千里關山望白雲，歸來聊寄倚閭心。人生誰解空桑出，感此汍瀾淚滿襟。
送沙溪寓居何翔仲四首  其三 何夢桂 
一枕黄粱夢裏身，東陵合是種瓜人。相逢不用歌招隠，恐被山林喚孔賓。
送沙溪寓居何翔仲四首  其四 何夢桂 
自笑衰鴻病起低，更憐落樹夜烏啼。月明好認南飛去，剩有高枝可擇棲。